b'\n_START_ARTICLE_\nVednozeleni gornik\n_START_SECTION_\nOpis\n_START_PARAGRAPH_\nVednozeleni gornik je nizek, plaze\xc4\x8d grm z dolgimi rde\xc4\x8de rjavimi vejami. Listi so vednozeleni, grobi, usnjati in narobe jaj\xc4\x8dasti. Dolgi so od 12 do 30 mm in \xc5\xa1iroki med 4 in 15 mm. Na rastlini se listi obdr\xc5\xbeijo okoli 3 leta, nato pa odpadejo. Cvetovi imajo obliko vr\xc4\x8da, so beli do rde\xc4\x8dkasti, zbrani so v socvetjih s po 3 do 12 cvetovi. Posamezen cvet je dolg med 5 in 6 mm in visijo na kratkem peclju. Rastlina cveti v za\xc4\x8detku poletja, plodovi pa so rde\xc4\x8de jagode velikosti graha ledvi\xc4\x8daste oblike, ki dozorijo v jeseni.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVednozeleni gornik je raz\xc5\xa1irjen od Iberskega polotoka prek centralne Evrope do Skandinavije na severu in Sibirije na vzhodu. Poleg tega uspeva tudi v Severni Ameriki, Himalaji in na Altaju. Raste na tleh bogatih s humusom, najbolje pa uspeva v son\xc4\x8dnih do sen\xc4\x8dnih legah. _NEWLINE_V ljudskem zdravilstvu se \xc4\x8daj iz listov vednozelenega gornika uporablja pri vnetju mehurja in se\xc4\x8devoda, motnjam v mokrenju, vnetju ledvi\xc4\x8dnega ustja, ledvi\xc4\x8dnim kamnom ter katarju mehurja._NEWLINE_Novej\xc5\xa1e raziskave so pokazale, da je glavna protibakterijska u\xc4\x8dinkovina v rastlini arbutin, oz. hidrokinon, ki nastane iz njega v alkalnem okolju tudi pod vplivom encimov iz ku\xc5\xbenih bakterij. Droga deluje protivnetno in ne vpliva na mi\xc5\xa1i\xc4\x8dno napetost maternice.'